
       Nr.24/382


RAPORT

asupra propunerii legislative pentru  modificarea Legii fondului funciar nr.18/1991, republicată, cu modificările şi completările ulterioare 

Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă pentru modificarea Legii fondului funciar nr.18/1991, republicată, cu modificările  şi completările ulterioare, transmisă cu adresa nr.P.l.-x  275 din 27 iunie 2005 şi înregistrată sub nr.24/267/28.06.2005. 

La întocmirea raportului, Comisia a avut în vedere avizul Consiliului Legislativ nr.206/15.03.2005, punctul de vedere al Guvernului, avizul Comisiei juridice, de disciplină şi imunităţi şi avizul Comisiei pentru buget, finanţe şi bănci.                

Propunerea legislativă are ca obiect de reglementare modificarea alineatului (5) al articolului 92 din Legea fondului funciar nr.18/1991, republicată, cu modificările şi completările ulterioare.
Prin proiect se propune ca pentru terenurile agricole care au fost trecute, potrivit legii, în intravilanul localităţilor, în vederea realizării construcţiilor de orice fel, persoanele fizice sau persoanele juridice care solicită scoaterea definitivă din circuitul agricol, să fie scutite de plata taxelor.  

Propunerea legislativă pentru  modificarea Legii fondului funciar nr.18/1991, republicată, cu modificările  şi completările ulterioare face parte din categoria legilor organice, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, republicat,  domnul Attila Dima Blenesi –  director în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 25 de deputaţi, membri ai comisiei.

Propunerea legislativă a fost respinsă în unanimitate în şedinţa din         23.09.2005.

În urma dezbaterii, Comisia propune respingerea iniţiativei legislative pentru următoarele considerente:

1.  Reglementarea cuprinsă la pct.13 din Legea nr.247/2005 privind reforma în domeniile proprietăţii şi justiţiei, precum şi unele măsuri adiacente rezolvă eliminarea taxelor datorate pentru scoaterea definitivă din circuitul agricol a terenurilor aflate în intravilan.
2. Pentru evitarea legiferării paralele. 
Propunerea legislativă a fost respinsă de Senat în şedinţa din 23 iunie 2005.
Proiectul de lege, potrivit art.75 alin.(1) şi (3) din Constituţia României, republicată, şi art.86 alin.(3) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.

